Man vertel van trauma ná plaasaanvalArgieffoto (Pixabay) Elisa Nel (47), die bestuurder van ŉ plaas in Agter-Paarl, het Maroela Media vertel van die traumatiese ervaring toe die gesin verlede Donderdag omstreeks 01:50 wakker geskrik het met vier aanvallers wat oor hulle staan. “Ek, my vrou en ons dogter (15) het almal op die banke voor die televisie aan die slaap geraak. Alles was gesluit, maar die alarm was nog nie aan nie omdat ek 02:00 moes ry om boorgatpompe op die plaas te gaan afsit,” het hy gesê. “Toe ek my oë oopmaak, het vier mans met messe en pangas voor my gestaan.” Die mans het die Nel-gesin glo rondgeruk en Elisa ŉ paar keer met die vuis in sy gesig geslaan. Hulle het geld en vuurwapens geëis en het Elisa gedwing om die kluis in die huis oop te sluit. In een stadium het die aanvallers glo aan Elisa se dogter gevra hoe oud sy is. “Ek dink sy het nog gesê sy is 13 jaar oud en toe sê hulle vir mekaar, ‘No, she’s too young’,” het Elisa gesê. Die aanvallers het die gesin aan mekaar vasgebind en in ŉ slaapkamer toegesluit voordat hulle met vuurwapens en ŉ onbekende bedrag kontant op die vlug geslaan het. Elisa kon later daarin slaag om homself los te wikkel en op die tweerigting-radio om hulp te roep. Hy het gesê lede van die plaaslike buurtwag en die polisie was vinnig op die toneel. Hulle het die aanvallers glo agternagesit, maar kon hulle nie vastrek nie. Volgens Elisa woon die gesin al ses jaar op die plaas en is dit die eerste keer dat so iets daar gebeur. “Ons is baie gelukkig dat ons ongedeerd daarvan afgekom het. Daar was al so baie aanvalle die afgelope paar maande in hierdie area en baie van die mense is erg met pangas en messe aangerand,” het hy gesê. “Maar dit is maar baie traumaties vir ons almal. My dogter kry berading sedert die aanval, maar sy weier om huis toe te kom. Sy is net te bang. Ons woon nou tydelik by vriende op die dorp terwyl die veiligheid by die huis eers opgeskerp word.” Kapt. FC van Wyk, woordvoerder van die polisie, het die voorval aan Maroela Media bevestig. Niemand is nog in hegtenis geneem nie.